钦定古今图书集成/明伦汇编/氏族典/第395卷 > 李献甫
## 钦定古今图书集成/明伦汇编/氏族典/第395卷 > 李献甫

按《金史李献甫传》：献甫，字钦用，献能从弟，博通书传。
为人有干局，心所到则绝人远甚，故时人称其精神
满腹。兴定五年，登进士第，历咸阳簿，辟行台令史。正
大初，夏使来请和，朝廷以翰林待制冯延登往议，时
献甫为书表官从行，夏使有口辨，延登不能折，数日
不定，至以岁币为言，献甫进曰：“夏国与我兄弟之国，
使兄输币，宁有据邪？”使者曰：“兄弟且不论，宋岁输吾
国币二十五万疋，君不知邪？金朝必欲修好，非此例
不可。”献甫作色曰：“宋以岁币饵君家而赐之姓，岸然
以君父自居，夏国君臣无一悟者。诚谓使者当以为
讳，乃今公言之。使者果能主此议以从赐姓之例，敝
邑虽岁捐五十万，献甫请以身任之。”夏使语塞，议乃
定。朝廷录其功，授庆阳总帅府经历官，入为尚书省
令史。天兴元年，迁镇南军节度副使兼右警巡使。死
于蔡州之难。所著文章号《天倪集》，传于世。